‘Vroeë Kersgeskenk’ vir SA skoonheidCandice Swanepoel wys haar magie. (Foto: Instagram/Candice Swanepoel) Die Suid-Afrikaanse supermodel Candice Swanepoel het op sosiale media aangekondig dat sy swanger is met haar tweede kind. Sy het in Oktober verlede jaar geboorte geskenk aan haar en haar lewensmaat, Hermann Nicoli, se eersteling, hul seun, Anacã. Swanepoel (27) het ŉ foto van haar magie op Instagram gedeel. “Kersfees het vroeg gekom,” het sy geskryf. Swanepoel, wat in Mooirivier in KwaZulu-Natal gebore is, is veral bekend as ŉ onderkleremodel vir Victoria’s Secret. Sy is op die ouderdom van 15 deur ŉ modeltalentsoeker in Durban ontdek en het sedertdien ŉ hoogs suksesvolle modelloopbaan opgebou. Sy woon tans in New York in die VSA. Swanepoel se goeie modelvriendin, die Namibiese skoonheid Behati Prinsloo, het in September aangekondig sy en haar man, die Amerikaanse sanger Adam Levine, ook hul tweede kind verwag. Hul dogtertjie, Dusty Rose, is in September verlede jaar gebore. Prinsloo het op Swanepoel se Instagram-inskrywing skertsend kommentaar gelewer: “Hier gaan ons alweer.”